Sunkusis metalas (muzikos stilius)
Sunkusis metalas, Heavy Metal, metalas (angl. heavy metal) – XX a. 7-ojo dešimtmečio pabaigoje Jungtinėje Karalystės ir JAV iš roko išsivysčiusi muzikos kryptis. Sąvokos reikšmė šiek tiek skiriasi priklausomai nuo konteksto. Pradžioje "sunkusis metalas" naudotas kaip "hard roko" sinonimas. Sunkiuoju metalu taip pat vadinamas "tradicinis heavy metal", radikalesnė estetinė kryptis, kuri XX a. aštuntajame ir devintajame dešimtmetyje išsiskyrė iš sunkiojo roko ir atitolo nuo jo bliuzo šaknų, nors kai kurie tyrinėtojai šią skirtį neigia. Plačiausia prasme „Heavy metal“ vadinami visi muzikos stiliai kilę iš tradicinio heavy metal ir hardroko. Šiame straipsnyje sunkusis metalas aprašomas suprantant jį plačiąja reikšme. Heavy metal populiarumo pikas buvo XX a. devintas dešimtmetis, tuo metu susiformavo dauguma dabar esančių subžanrų.